ตลท.แจง SUPER ยังไม่เข้าเกณฑ์คำนวณใน SET50-SET100 ปัดให้ใบเหลือง
ตลท.แจง SUPER ยังไม่เข้าเกณฑ์คำนวณใน SET50-SET100 ปัดให้ใบเหลือง
23 มิ.ย. 2559

นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า กรณีของ บริษัท ซุปเปอร์บล๊อก จำกัด (มหาชน) หรือ SUPER ที่มีข่าวลือออกมาว่ามีโอกาสที่จะได้คำนวณเข้าใน SET50 และ SET100 นั้น ทางตลาดหลักทรัพย์ฯไม่ทราบข่าวและไม่ได้เป็นผู้ให้ใบเหลืองตามที่เป็นข่าวลือออกมา โดยการคัดเลือกเข้า SET50 และ SET100 ตลาดหลักทรัพย์ฯได้กำหนดให้บริษัทจะต้องทำตามเกณฑ์ทั้งหมด
โดยต้องมีองค์ประกอบที่ครบถ้วน ทั้งในแง่ของขนาดธุรกิจ สภาพคล่องทางการเงิน สภาพคล่องของราคาหุ้น และในภาพรวมอื่น ๆ ซึ่งทางตลาดหลักทรัพย์ฯให้ความเห็นว่าหุ้น SUPER ยังไม่เข้าเกณฑ์ที่ตลาดหลักทรัพย์ฯกำหนดไว้ ทำให้ยังไม่สามารถคิดคำนวณใน SET50 และ SET100 ได้
“ตลาดฯไม่ได้ให้ใบเหลืองใครตามที่เป็นข่าวลือออกไป เพราะเราไม่ใช่กรรมการกีฬาฟุตบอลที่จะแจกใบเหลืองหรือใบแดงให้กับนักฟุตบอล ส่วนเรื่องที่ SUPER ไปโรดโชว์มานั้นก็ไม่ได้เกี่ยวข้องในส่วนของการคำนวณเข้า SET50 และ SET100 แต่ที่ SUPER ไม่ได้เข้าอาจเป็นเพราะ SUPER ยังไม่เข้าเกณฑ์ที่ตลาดฯกำหนดไว้”นางเกศรา กล่าว